Lusansu lwa 102: Yesu Un’o Moyo
NGA ozeye nkento ndioyo ye wantu wole awaya? O nkento i Maria Mandala wa nkundi a Yesu. Wantu awaya bavwete mvwatu miampembe, i mbasi. E fisuku fiafi ketalanga Maria, i fulu kiasiwa evimbu dia Yesu vava kafwa. Kiyikilwanga vo nkala. Kansi evimbu dia Yesu ke dina mo ko. Nani okatwidi dio? Yambula twawa.
Vava Yesu kafwa, ambuta za nganga bayenda kwa Pilato oku vo: ‘Vava kakala moyo o Yesu, wavovanga vo ofuluka muna lumbu kietatu. Dianu vo, sia ayingidi vana nkala. Alongoki andi benkwa kwiza yiya evimbu diandi yo vovesa nkangu vo, ofulukidi muna mafwa.’ O Pilato ubavovese vo, basia ayingidi vana nkala.
Kansi, muna lumbu kietatu kina kafuluka o Yesu, vana vau mbasi a Yave wizidi mu mene-mene onengomwene etadi muna nkala. Ayingidi bamwene kikilu wonga, bafwidi kiambu. I bosi, vava batala muna nkala, evimbu divididi. Ayingidi akaka bele kuna mbanza mu samunwina kw’ambuta za nganga mawonso mabwa. Nga ozeye una bavanga afidi awaya? Bavana nzimbu zayingi kwa makesa kimana bavova luvunu, babavovese: ‘Nuvova vo, alongoki andi bezidi o fuku bayiyidi evimbu diandi ekolo tulele.’
E ntangwa ina, akento ana bakala akundi a Yesu bezidi tal’o nkala. Basivikidi kikilu kadi evimbu ke dina mo ko. Vana vau vezidi mbasi zole mu mvwatu miampembe babayuvwidi vo: ‘Ekuma nuvavilanga Yesu ovava? Ofulukidi kwandi. Nwenda-nwenda nwasamunwina alongiki andi.’ Balundumukini, bele samun’e nsangu kw’alongoki andi. Kansi, muna nzila muntu mosi ubaningamese. Nga ozeye kana nani? I Yesu. Ubavovese vo: ‘Nwenda samunwina alongoki ame.’
Vava akento bavovesa alongoki vo o Yesu un’o moyo, ye mpe vo bamwene, alongoki babavunisi. Petelo yo Yoane bel’e ntinu kuna nkala, kansi e nkala usidi e nkatu. Vava Petelo yo Yoane bayenda kwau, Maria Mandala otelamene kaka vana mbazi a nkala. Vava katala muna nkala omwene mbasi zole.
Nga ozeye dina diabwila evimbu dia Yesu? Nzambi wavidisa dio. Kafula Yesu ye nitu akimuntu ina kafwila ko. Wavana Yesu nitu ampa ya mwanda, nze nitu ambasi kun’ezulu. Kansi, muna songa kwa wantu vo un’o moyo, o Yesu wavwatanga nitu akimuntu eyi ilenda moneka kwa wantu nze una tusinga mona.
Matai 27:62-66; 28:1-15; Luka 24:1-12; Yoane 20:1-12.
Yuvu
- Nani i nkento ndioyo una muna fwaniswa? O wantu wole awaya aki nani, akweyi bena?
- Ekuma Pilato kavovesela ambuta za nganga basia makesa mu yingila vana ziami kia Yesu?
- Adieyi kavang’o mbasi muna lumbu kietatu muna mene-mene? Ambuta za nganga adieyi bavanga?
- Ekuma basivikila akento ana bayenda kingula ziami kia Yesu?
- Ekuma Petelo yo Yoane bayendela ntinu kuna ziami kia Yesu, nki basolola ko?
- Adieyi diabwila e vimbu dia Yesu? Kansi adieyi kavanga muna songa kw’alongoki vo un’o moyo?
Yuvu yakaka
- Tanga Matai 27:62-66 ye 28:1-15.
Vava Yesu kafuluka, ambuta za nganga ye Afarisi ye akuluntu aweyi basumukina mwand’avelela? (Mat. 12:24, 31, 32; 28:11-15)
- Tanga Luka 24:1-12.
E nsangu za lufuluku lwa Yesu nkia mpila zisongelanga vo Yave obadikilanga akento se mbangi za ziku? (Luka 24:4, 9, 10; Mat. 28:1-7)
- Tanga Yoane 20:1-12.
E mvovo mina muna Yoane 20:8, 9 aweyi mikutusadisilanga mu zindalala kele vo ke tutomene bakula ko e ndungana ya ungunza wa Nkand’a Nzambi? (Nga. 4:18; Mat. 17:22, 23; Luka 24:5-8; Yoa. 16:12)
tum_Latn kon_Latn umb_Latn kon_Latn kon_Latn kon_Latn kon_Latn lin_Latn umb_Latn bam_Latn kmb_Latn hau_Latn cjk_Latn kon_Latn kon_Latn umb_Latn dyu_Latn lin_Latn cjk_Latn kon_Latn kon_Latn kon_Latn